Vermiste Kaapse speurder dood gevindGert en Marietjie saam hul twee dogters. Foto: Verskaf Marietjie, Gert se vrou, het aan Maroela Media gesê haar man se liggaam is Maandag in ŉ rotsskeur in die Tafelberg Nasionale Park gevind. Volgens Marietjie het ŉ stapper oor die rotsskeur gehang en Marais se liggaam gesien. Die rotsskeur is aan die voet van Tafelberg naby Mediclinic Kaapstad. “Hy was erg ontbind. Ons het hom aan sy klere en ŉ armband uitgeken.” Volgens Marietjie sal daar van DNS-toetse en tandheelkundige rekords gebruik gemaak word om haar man te identifiseer. Marais het vermoedelik sy eie lewe geneem. Marais is omstreeks 17:00 die laaste keer by die gesin se huis in Melt Brinkstraat in Parow gesien. Daar is destyds vermoed dat Marais baie depressief was en mediese behandeling moes ontvang. Marais laat sy twee dogters, Danélle (20) en Yolandi (16), agter. Marietjie het kort ná haar man se verdwyning op Facebook geskryf: “Ons lewens het in ŉ oogwink verander. Soveel dinge wat ek anders sou doen, het ek maar net geweet dat Gert op die 14de net sou omdraai en wegstap. Een les het ek geleer: Spyt kom altyd te laat. Waardeer, respekteer en wees lief vir die mense om jou. Mens dink altyd hierdie dinge gebeur net met ander mense tot dit jou pad langs kom en jy teen ŉ muur vasstaar en geen traan, mooi woorde of baklei iets kan verander nie.” Lt.kol. André Traut, woordvoerder van die Wes-Kaapse polisie, het aan Maroela Media bevestig die liggaam van ŉ man is Maandag aan die voet van Tafelberg gevind. Hy het gesê die identiteit van die man is nog nie vasgestel nie. “’n Geregtelike doodsondersoek is geopen en die omstandighede rondom die saak word ondersoek.” Klik hier vir alle vorige berigte oor Gert Marais op Maroela Media.